Pa vez e nanarzhig gant ur bugelig e lavarer e kostez Perroz emañ e damm-a-galon gantañ. E vamm a zo tamm-a-galon dezhañ ivez. Pep hini achanomp, ha ni erru en oad gour, a vir un tamm eus e  galon ivez evit un dra bennak pe un den all. Pa garer un dra pe unan bennak e komzer bepred eus ar galon evel-henn pe evel-honn. An dra-mañ a zo gwir-mat pa gomzer eus ur yezh. Abalamour da betra ? Dre ma vez roet ur yezh dur bugel abred-tre en e vuhez. Pa vez selloù ur bugel war e dud, e vammig dreist-holl, e wel muzelloù o fiñval, e klev sonioù o tont eus o genoioù, gerioù a vo intentet gantañ mui-ouzh-mui hag a dapo kaout tammoù-ha-tammoù talvoudegezh en e vuhez. Geriennoù evel boued, debriñ, mamm, tad,  choari… o devo buan ur ster. Heuilhañ a ra ar muzelloù-se gant e holl evezh. A-nebeudoù neuze e teu a-benn da zamintent ar sonioù a glev, ha war-lerch, da glask restañ anezhe. Goude-se choazh e kompreno e rank stagañ sonioù asambles a-benn reiñ poell da vat dar pezh a vez lavaret gantañ. A-benn neuze e vo kazi prest da gomz. Evitañ, e lusk komzoù e dud e zevezhioù, e vuhez penn-da-benn. Tridal a ra ar poupig pa glev mouezhioù o tostaat outañ, muioch choazh pa vez hini e vammig an hini a vez. Un  darempred a garantez en devo gant ar yezh kentañ-se bet desket gantañ «war varlenn e vamm». Ar yezh-se eo, dre ma binvika a-hed dar bugaleaj, a reer anezhi ar yezh-vamm. Honnezh a chomo a-hed e vuhez engravet don en e empenn. Kement ger, bomm-lavar klevet er gêr a zo ul liamm gant e dud, e rumm, e vignoned, tud e gêriadenn pe e garter, e vro. Hep goût dezhañ, e viro e yezh-vamm aet da yezh-kalon un dalvoudegezh disheñvel ha dibar diouzh hini all ebet a zesko goude se, zoken unan un dalvoudegezh ekonomikel pe  bolitikel dezhi.